《游台感兴古风》
宋代·李师圣

梵书五顶清凉府，冬冰夏雪风炎暑。
我来七月秋正寒，何况萧萧岩谷雨。
偶尔云开煦气生，溶溶满目烟光聚。
真容古基鹫峰寺，高山之麓雄今古。
西方楼观缥缈间，粲然金碧莲华宇。
悬崖峻领架大木，神物所持凭险阻。
金珰垂空殿檐响，森森铁凤相交舞。
忆昔文殊出火宅，金刚宝窟通真土。
牵牛老人饮玉泉，二子一犬随贫女。
变化无方利有情，知是西天七佛祖。
重闻清凉境界真，无穷陈迹书妙语。
我有诚心颇出群，瑞应神奇目亲覩。
须臾光相现咫尺，玉洞金灯明可数。
松影摇空山谷中，夜寂太阴隐龙虎。
丹楼碧阁香案前，敬畏生心谁敢侮。
从来昏迷如梦回，前三后三慎莫取。
我今不作前后想，香烟稽首清凉主。

作者简介：李师圣，濮阳（今属河南）人，曾官知州（《清凉山志》卷八）。